सचिन के लिए विश्वकप जीतना चाहते हैं : गंभीर  
सलामी बल्लेबाज गौतम गंभीर ने कहा कि भारतीय टीम अपना छठा विश्व कप खेल रहे तेंदुलकर के लिए खिताब जीतने का हरसंभव प्रयास करेगी।
भारत के सलामी बल्लेबाज गौतम गंभीर ने मंगलवार को कहा कि भारतीय टीम अपना छठा विश्व कप खेल रहे सचिन तेंदुलकर के लिए खिताब जीतने का हरसंभव प्रयास करेगी।  गंभीर ने कहा, मैं दुआ करता हूं कि यह सचिन का आखिरी विश्व कप न हो और वह आगे भी खेलते रहें। भारतीय टीम के सभी सदस्य उनके लिए विश्व कप जीतना चाहेंगे। उन्होंने कहा कि टूर्नामेंट में युवराज सिंह का फॉर्म भी भारत के लिए काफी अहम होगा।  उन्होंने कहा, युवी बेहतरीन बल्लेबाजी और गेंदबाजी कर सकता है। वह काफी जुनूनी खिलाड़ी है। युवराज की छवि भले ही पार्टियों के शौकीन की हो, लेकिन गंभीर ने कहा कि वह काफी मेहनती है।  उन्होंने कहा, वह क्रिकेट को काफी समय देता है और एकाग्र तथा जुनूनी खिलाड़ी है। खिलाड़ियों की फिटनेस समस्याओं के बारे में पूछने पर गंभीर ने कहा कि विश्व कप से पहले सब ठीक हो जाएगा।  उन्होंने कहा, मुझे भी दक्षिण अफ्रीका दौरे पर चोट लगी, लेकिन विश्व कप से पहले सब ठीक हो जाएगा। यह पूछने पर कि क्या वह सौरव गांगुली को कोलकाता नाइट राइडर्स के संरक्षक के रूप में देखना चाहेंगे, गंभीर ने कहा, बिल्कुल। ऐसा होगा, तो मुझे खुशी होगी। केकेआर उनकी टीम है और हमें आईपीएल जीतते देखकर वह खुश होंगे। वह महान खिलाड़ी हैं और इसमें कोई शक नहीं, लेकिन कोई हमेशा नहीं खेल सकता।  गंभीर ने स्वीकार किया कि वह आईपीएल नीलामी में 11.6 करोड़ रुपये में बिकने की उम्मीद नहीं कर रहे थे। उन्होंने कहा, मैने कभी सोचा भी नहीं था कि कोइ फ्रेंचाइजी मुझमें इतनी दिलचस्पी लेगी। मैं केकेआर के लिए शत-प्रतिशत देने की कोशिश करूंगा।